ክብረ ቅዱሳንም ኾነ ነገረ ማርያም ዐጤ ዘርዐ ያዕቆብ እንዳልወለዳቸው ማንም የቤተ ክርስቲያንን ታሪክ የሚያነብ ሰው ይረዳዋል፡፡ አኹን በኑፋቄ ጠርጥረናቸዋል የተባሉት ሰዎችም እውነት አፋቸውን አውጥተው ነገረ ማርያምና ነገረ ቅዱሳን ዐጤ ዘርዐ ያዕቆብ የፈጠረው ነው ለማለታቸው አንድም ማስረጃ አላየኹም፡፡ ሰዎቹ “ያለማርያም አማላጅነት ዐለም አይድንም፡፡” የሚለውን ዐዲስና ልብ ወለድ ትምህርት አንስማማበትም በማለታቸው ክብረ ማርያምን ተፃረሩ የምትሉ ከኾነ ግን ክርክራችኹ ውድቅ ነው፡፡ ምክንያቱም እመቤታችንን ለማክበር በሚል ሰበብ ይኽንን በምሥራቅም፣ በምዕራብም ቤተ ክርስቲያን ታይቶና ተሰምቶ የማይታወቅ መፈክር (አስተምህሮ እንዳልለው ከብዶኝ ነው፡፡) ካልተቀበላችኹ የምትሉ ከኾነ የሚያመጣውን የነገረ መለኮት ተፋልሶ አላስተዋላችኹትም ማለት ነው፡፡ ክርስትና ከእስልምና የሚለይበት እኮ ክርስትና “መዳን በሌላ በማንም የለም፡፡ እንድንበት ዘንድ የሚገባው ከሰማይ በታች የተሰጠ ስም ከኢየሱስ በስተቀር ሌላ ማንም የለም፡፡” “በእኔ በቀር ወደ አብ የሚወጣ የለም፡፡” ሲል እስልምና ግን “በነቢያት፣ በቅዱሳን ጸሎት እንድናለን፡፡” ስለሚል ነው፡፡
